《泉石脩篁图》
明代·林瀚

碧云数亩湘江曲，谁种江干万枝玉。枝枝散影落晴波，波光掩映林光绿。

有时飒飒来清风，不比金谷飘春红。翠凤辞巢鸣舜日，苍虬捲雾腾遥空。

岩岩巨石苔花紫，砥柱中流俨如许。障断红尘半点无，六月坐来不知暑。

远峰天际青螺浮，蒋径嶰谷轻烟收。山中定有脱俗者，可似当年王子猷。

子猷一去今千载，此君清致依然在。冰霜万壑岁寒时，劲节虚心终不改。

作者简介：（1434—1519）明福建闽县人，字亨大。成化二年进士。授编修。正德时官南京兵部侍郎，条上时政十二事，因语涉近幸，多格不行。与守备中官不合，又裁抑内臣因进贡经南京者，为刘瑾所恨，谪浙江参政，致仕。瑾诛，复官。谥文安。有《文安公集》。